Ана Ахматова
Сега живея мъдро на света…

Превод от руски: Иван Николов, 1974

chitanka.info

Сега живея мъдро на света,

в небето гледам, моля се на Бога

и се разхождам дълго вечерта,

за да приспя ненужната тревога.

Додето вятър в лопуша снове

и грее на рябина гроздът ясен,

възпявам аз в игриви стихове

живота тленен, тленен и прекрасен.

Завръщам се. И ближе мойта длан

ленива котка, спътница любезна,

трепти далечен огън, разгорян

от кулата на речна дъскорезна.

Изрядко само щъркел прелети,

раздвижи в тъмното прозрачна струя.

И ако в този миг почукаш ти,

уверена съм, няма да те чуя.

1912

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.